जन्मदिन विशेष: फातिमा सना शेख इस डाइट और एक्सरसाइज से रहती हैं फिट
बॉलीवुड अभिनेत्री फातिमा सना शेख ने अपने अभिनय करियर की शुरुआत फिल्म 'चाची 420' से बतौर बाल कलाकार की थी, लेकिन फिल्म 'दंगल' से उन्हें पहचान मिली। तब से वह कई फिल्मों में शानदार किरदार निभा चुकी हैं। अभिनय के अलावा फातिमा अपने वर्कआउट रूटीन के लिए प्रतिबद्ध हैं और अपने वॉशबोर्ड एब्स को बनाए रखने के लिए सख्त डाइट का पालन करती हैं। आइए आज फातिमा के जन्मदिन (11 जनवरी) पर उनकी डाइट और वर्कआउट के बारे में जानें।
स्केटिंग, योग और एडवेंचर गतिविधियों की शौकीन हैं फातिमा
फिल्म 'सूरज पे मंगल भारी' में काम कर चुकीं फातिमा को स्केटिंग करना काफी पसंद है और यह उनकी वर्कआउट का अहम हिस्सा भी है। वह अपनी कोर मसल्स को मजबूत करने के लिए स्केटिंग का अभ्यास करती हैं। इसके अलावा उनके फिटनेस रुटीन में योगाभ्यास भी शामिल है, वहीं जब भी फातिमा किसी जगह की यात्रा करती हैं तो वहां बेस जंपिंग या स्काई डाइविंग जैसी एडवेंचर गतिविधियों का आनंद भी जरूर लेती हैं।
फातिमा के वर्कआउट रूटीन में शामिल हैं विभिन्न एक्सरसाइज
फातिमा कार्डियो एक्सरसाइज पर काफी ध्यान देती है और वह रोजाना 45 मिनट तक एक अच्छा कार्डियो वर्कआउट करती हैं। इसके अलावा वह स्ट्रेंथ ट्रेनिंग का भी अभ्यास करती हैं। 'दंगल गर्ल' हैवी पावरलिफ्टिंग भी करती हैं। फातिमा अपने इंस्टाग्राम पर अक्सर वर्कआउट वीडियो पोस्ट करती हैं, जिसमें वह कभी स्ट्रेंथ ट्रेनिंग एक्सरसाइज करती हुई दिखती हैं तो कभी कार्डियो। फातिमा के वर्कआउट रुटीन में हाई इंटेंसिटी इंटरवल ट्रेनिंग (HIIT) भी शामिल है।
कैलोरी की मात्रा पर नजर रखती हैं फातिमा
भोजन की बात करें तो फातिमा एक सख्त डाइट का पालन करती हैं, लेकिन वह कभी भी खुद को वह चीज खाने से नहीं रोकती हैं, जो उन्हें पसंद है। बस वह खाने के हिस्से को नियंत्रित करने की कोशिश करती हैं। वह अपने कैलोरी सेवन पर नजर रखने के लिए एक विशेष ऐप का इस्तेमाल करती हैं ताकि वह सीमित मात्रा में कैलोरी का सेवन करें।
फातिमा का डाइट प्लान
फातिमा अपने दिन की शुरुआत एक कप बुलेट कॉफी से करती हैं, जो ब्लैक कॉफी और घी के मिश्रण से बनी होती है। इसके बाद वह मलाई खाना पसंद करती हैं। फातिमा के लंच में घर का बना खाना होता है, जिसमें दाल, सब्जी, रोटी और चावल शामिल होते हैं। डिनर में वह दलिया और ढेर सारे फल खाती हैं, जबकि उनके स्नैक्स में सूखे मेवे शामिल होते हैं।